钦定古今图书集成/明伦汇编/皇极典/第273卷 > 何垣西畴常言 > 《正弊》
## 钦定古今图书集成/明伦汇编/皇极典/第273卷 > 何垣西畴常言 > 《正弊》

甚矣，“风俗侈靡，而法禁不行也。泥金以饰服玩，而山
泽之产耗矣；销钱以为器具，而鼓铸之利蠹矣。京都
列肆，日价相夸，远方何禁焉？王公戚里，时尚竞新，士
庶何责焉？”法行而后化流，皆当自近始也。

冠、昏、丧、祭，民生日用之礼，不可苟也。在上莫为之制
节，而一听俚俗之自为，鄙陋不经甚矣。考古酌今，著
为一典，颁之四方，以革猥习，是当今之急务也。
三代盛时，民德归壹，农祥祈报而已。今也祠社非时，
率敛任醵，急于官府，是丰年常若不给，一遇饥歉，则
流亡矣。上之教不明，下由之而莫知悔也，如之何而
使斯民之富庶也。